April | 2016 | BILTONG & POT- ROAST
'N BLOM IN 'N BLOMROK
April 2, 2016 by Biltong & Pot-roast
Ek staan en bewonder so 'n lang, regaf rok. Daar is seker 'n slim naam vir die kleur – roomkleur of pêrelwolk of sampioendou – ek sal nou nie weet nie. Vir my is hy so witterig met groot pastelkleur blomme op. Dis ook nou nie aldag dat 'n rok my so vasvang nie, maar nou moet ek toegee dat dit dalk meer die lyf in die rok is wat my aandag het.
Sy eet 'n roomys, ingedagte terwyl sy verby die stalletjies drentel – in my rigting. Met elke beweging kry die soepel materiaal lewe, dit vloei en beweeg en vou om haar lyf.
My oë is vasgenael op haar. Die wind dans guitig deur haar donker hare en gooi die songlans in klomp rigtings.
Elegant, vroulik, lank nie meer 'n tiener nie. Sy loop nie, sy sweef. Netjiese voete in sulke bruinerige sandale. Haar hande is fyn, delikaat met gemanikuurde naels. Haar grimering smaakvol en subtiel.
Sy kom agter dat ek vir haar kyk. Die blou van haar oë gryp my blik aan en smelt die afstand tussen ons – 'n enkele verposing met 'n ewigheidsimpak. Haar rooi lippe vorm klanklose woorde en sprei 'n glimlag wat tsunami's kan stuit. Sy sweef tot teenaan my. Haar warmte en die sagtheid van die blommateriaal beur tot in die dieptes van my lyf en jaag my hormone holderstebolder. Ek kry 'n happie van haar roomys, haar lippe raak sag aan myne. Ons hande vleg ineen en, gehul in haar sagte parfuumwolk, drentel ons saam verder – met genoegdoening en die wete…
Sy is myne – vandag al vir drie-en-dertig jaar.
Posted in Monochroom Reenboog.	Tagged Afrikaans, Afrikaanse boeke, André Fourie, MONOCHROOM REENBOOG, South Africa, Suid-Afrika